**Adnayev Sabir Adnayeviç** (Rusiya Sovet Federativ Sosialist Respublikası) — 1949-cu il noyabrın 7-də SSRİ-nın Murom şəhərində (hazırkı Rusiya Federasiyasında) anadan olmuşdur, Azərbaycan vətəndaşıdır, Azərbaycan Respublikasının əməkdar həkimi, fəlsəfə doktorudur. Azərbaycanda ilk özəl tibbi servis şirkəti "MediClub" MMM-nin, Sığorta şirkəti "A-Group" Açıq Səhmdar Cəmiyyətinin təsisçisi və sahibi, Milli İdman Tibb və Reabilitasiya İnstitutunun (MİTRİ) sabiq direktoru, Gürcüstanda isə "MediClubGeorgia"-nın təsisçisi və həmsahibidir.

Həyatı
------

**Sabir Adnayev** hərbi qulluqçu ailəsində anadan olub. Ailənin yeganə övladıdır. Atası – Adnayev Adna Bayramqulu oğlu – Dövlət Təhlükəsizlik Komitəsinin (DTK) polkovniki, əməkdar çekist. Anası – Adnayeva Lyudmila Mixaylovna – əməkdar müəllim, fizika və riyaziyyət pedaqoqu. 1957-ci ildə ailə Bakıya köçüb. Sabir Adnayev Bakıda 160 saylı orta məktəbi bitirib. 1966–1972-ci illərdə N. Nərimanov adına Azərbaycan Dövlət Tibb Universitetinin pediatriya fakültəsində təhsil alıb. 1983–1987-ci illərdə Leninqrad Dövlət Həkimləri Təkmilləşdirmə İnstitutunda "İctimai gigiyena və səhiyyənin təşkili" ixtisası üzrə qiyabı aspirantura keçib. 1989-cu ildə "Yol qəzalarında təcili tibbi yardımın təşkilinin təkmilləşdirilməsi" mövzusunda namizədlik dissertasiyasını müdafiə edib – bu Azərbaycanda ilk təcili tibbi yardımın təşkili üzrə müdafiə olunan dissertasiyadır. Qızı və 2 nəvəsi vardır.

Fəaliyyəti
----------

1981–1994-cü illərdə Azərbaycan Respublikası Səhiyyə Nazirliyinin təcili tibbi yardımın təşkili üzrə Baş mütəxəssisi olub. 1981–1994-cü illər ərzində Azərbaycan Respublikası Tibb İşçiləri Həmkarlar İttifaqı Komitəsinin rəyasət heyətinin üzvü, 1986–1994-cü illərdə SSRİ Tibb İşçiləri Həmkarlar İttifaqı Mərkəzi Komitəsinin plenumunun üzvü olmuşdur. O, Azərbaycan Respublikasının Səhiyyəsinin təşkilinə mühüm töhfələr vermişdir. 80-ci illərin sonlarında Bakı şəhərinin təcili tibbi yardım xidməti Sovet İttifaqında ən yaxşılardan biri hesab olunurdu. 1986–1994-cü illər Həkimlərin Attestasiya Komissiyasının sədri, 1991-ci ildə "ARXA" adlı Azərbaycanda ilk sığorta səhmdar cəmiyyətinin təsisçisi və prezidenti olmuşdur. 1995-ci ildən Azərbaycanda ən uğurlu on sığorta şirkətlərindən biri olan "A-Group" Açıq Səhmdar Cəmiyyətinin sahibidir. Daha sonra 1998-ci ildə Azərbaycanda ilk özəl tibbi şirkət "MediClub" MMM-ni təsis etmişdir. 1999-cu ildən Gürcüstanda "MediClubGeorgia"-nın yaradıcısı və həmsahibidir. Şirkət şəbəkə strukturuna malikdir və öz fəaliyyəti ilə Xəzər dənizindən Qara dənizə qədər ərazinin əhəmiyyətli bir hissəsini əhatə edir. 2014-cü ildə Milli İdman Tibb və Reabilitasiya İnstitutunu (MİTRİ) yaratmışdır. Hazırda "A-Group" Sığorta Şirkətinin Müşahidə Şurasının sədri, "MediClub" MMM şirkətinin Baş Direktoru, Milli İdman Tibb və Reabilitasiya İnstitutunun (MİTRİ) sabiq direktorudur.7 nəşr edilmiş məqaləsi və 4 səmərələşdirici təklifi vardır.

### Əmək Fəaliyyəti

1972–1977-ci illərdə TTYX, 4 saylı Şəhər Klinik Xəstəxana, Azərbaycan SSR Səhiyyə Nazirliyinin IV baş idarəetmənin 1 saylı xəstəxanasının anestezioloq-reanimatoloqu.

1977-ci ildən 1978-ci ilədək Bakı şəhəri "Neft daşları" 12 saylı tibbi-sanitar hissənin Baş həkimi.

1979-cu ildən 1980-ci ilədək Bakı ş. 16 saylı poliklinikanın Baş həkimi.

1980–1994-cü illərdə Bakı Şəhər Təcili və Təxirəsalınmaz Tibbi Yardım Stansiyasının Baş həkimi.

1991–1995-ci illərdə "ARXA" Sığorta Səhmdar Cəmiyyətinin Prezidenti.

1998-ci ildən hal-hazıradək özəl tibbi şirkət "MediClub" MMM-nin Baş direktoru.

1995-ci ildən hal-hazıradək "A-Group" Açıq Səhmdar Cəmiyyətinin Müşahidə Şurasının Direktoru.

2014-cü ildən 2021-ci ilədək Milli İdman Tibb və Reabilitasiya İnstitutunun (MİTRİ) Direktoru olmuşdur.

Mükafatlar
----------

1985-ci ildə səhiyyənin təşkilatı ixtisası üzrə yüksək ixtisas kateqoriyası ilə təltif edilmişdir.

1986-cı ildə "SSRİ Səhiyyəsinin Əlaçısı" fəxri nişanı və "Şərəf nişanı" ordeni ilə,

2015-ci ildə "Azərbaycan Respublikasının Səhiyyə Əlaçısı" fəxri nişanı ilə mükafatlandırılmışdır.

2016-cı ildə Azərbaycan Respublikasının əməkdar həkimi adına layiq görülmüşdür.

Xarici keçidlər
---------------

* 
*